《十月二十二夜三更读清波杂志至五更》
元代·方回

远书答一封，近诗写数首。
小雨客不来，我亦厌奔走。
茗罢午窗倦，草草具杯酒。
独酌政自佳，啖茹聊诳口。
人生一日事，忽已卯至酉。
就枕不解衣，须臾鼻雷吼。
起问夜何其，禁钟云已扣。
颇欲复谋饮，床下但空缶。
再卧卧不成，灯膏幸犹有。
坐至五更转，读过一寸厚。
是书必有益，但当审去取。
著此者为谁，未欲斥氏某。
金陵三不足，奎聚天地剖。
尊之配孔庭，邪说阴授受。
后世公论定，馨秽两不朽。
未知八寒狱，惇卞果入否。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。